### NN 148/2023 (13.12.2023.), Odluka o gradskim porezima Grada Kutine

Grad Kutina

2101

Na temelju članka 42. stavak 1. Zakona o lokalnim porezima (»Narodne novine« br. 115/16, 101/17, 114/22 i 114/23) te članka 32. Statuta Grada Kutine (»Službene novine Grada Kutine« br. 5/23), Gradsko vijeće Grada Kutine na 22. sjednici održanoj 28. studenoga 2023. godine donijelo je

ODLUKU

O GRADSKIM POREZIMA GRADA KUTINE

Članak 1.

Ovom Odlukom utvrđuju se porezi koji pripadaju Gradu Kutina i stope poreza u skladu sa Zakonom o lokalnim porezima.

Članak 2.

Gradski porezi jesu:

1. porez na potrošnju

2. porez na kuće za odmor

3. porez na korištenje javnih površina.

POREZ NA POTROŠNJU

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 4.

Obveznik poreza na potrošnju je pravna i fizička osoba koja pruža ugostiteljske usluge na području Grada Kutine.

Osnovica za obračun poreza na potrošnju je prodajna cijena pića po kojoj se piće proda u ugostiteljskim objektima, bez poreza na dodanu vrijednost.

Članak 5.

Porez na potrošnju plaća se po stopi od 3 % na osnovicu iz čl. 4. ove Odluke.

Utvrđenu obvezu poreza na potrošnju porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

POREZ NA KUĆE ZA ODMOR

Članak 6.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Grada Kutine.

Kućom za odmor smatra se svaka zgrada ili dio zgrade ili stan koji se koriste povremeno ili sezonski, tj. manje od 183 dana u godini.

Kućom za odmor ne smatra se gospodarska zgrada koja služi za smještaj poljoprivrednih strojeva, oruđa, alata i drugog pribora.

Ukoliko se zgrada koristi i kao gospodarski objekt i kao kuća za odmor, porez se razrezuje samo na dio zgrade koji se koristi za odmor.

Članak 7.

Porez na kuće za odmor plaća se godišnje, u iznosu od 1,99 eura/m² korisne površine kuće za odmor.

Obveznici poreza na kuće za odmor moraju nadležnom odjelu Grada Kutine dostaviti podatke o kućama za odmor koji se odnose na mjesto gdje se ti objekti nalaze, korisnu površinu i podatke o poreznom obvezniku, najkasnije do 31. ožujka godine za koju se utvrđuje porez na kuće za odmor.

Porez na kuće za odmor plaća se u roku od 15 dana od dana dostave rješenja o razrezu tog poreza.

POREZ NA KORIŠTENJE JAVNIH POVRŠINA

Članak 8.

Porez na korištenje javnih površina plaćaju pravne i fizičke osobe kojima je Grad Kutina odobrio privremeno korištenje javne površine.

Pod javnim površinama podrazumijevaju se površine u općoj upotrebi prema zemljišnoknjižnoj evidenciji kojima po posebnim propisima upravlja Grad Kutina (ulice, trgovi, nogostupi, zelene površine, parkovi, parkirališta i dr.).

Članak 9.

Za korištenje javne površine porez se plaća za svaki m² površine dnevno, i to:

1. U gradskom području I. zone 0,27 eura

2. U gradskom području II. zone 0,13 eura

3. U gradskom području III. zone 0,07 eura.

Članak 10.

Zone gradskih područja u smislu čl. 9. ove Odluke definirane su Odlukom o komunalnoj naknadi Grada Kutine.

Članak 11.

Porez na korištenje javnih površina ne plaća se na javne površine za koje je sklopljen ugovor o zakupu zemljišta za postavljanje kioska, terasa i drugih montažnih naprava.

Od plaćanja poreza na korištenje javnih površina izuzimaju se aktivnosti za humanitarne, kulturne, sportske, prosvjetno-edukativne i zdravstvene usluge.

Članak 12.

Porez na korištenje javnih površina plaća se u roku od 15 dana od dana dostave rješenja o razrezu tog poreza.

PROVEDBENE ODREDBE

Članak 13.

Poslove u vezi s utvrđivanjem i naplatom poreza na potrošnju obavlja nadležna Porezna uprava.

Poslove u vezi s utvrđivanjem i naplatom poreza na kuće za odmor i poreza na korištenje javnih površina obavlja nadležni odjel Grada Kutine.

Glede razreza, naplate, žalbe, obnove postupka, zastare, kaznenih i prekršajnih sankcija, te drugih postupovnih odredaba pri utvrđivanju i naplati gradskih poreza iz ove Odluke primjenjuju se odredbe Općeg poreznog zakona, Zakona o lokalnim porezima i svih drugih zakona kojima se regulira predmetno područje.

Ovlašćuje se nadležna organizacija platnog prometa zadužena za naplatu javnih prihoda da Poreznoj upravi obračuna i uplati naknadu za poslove iz stavka 1. ovog članka u iznosu od 5% od ukupno naplaćenih prihoda.

Obračun i uplata naknade iz stavka 4. ovog članka izvršit će se u korist Državnog proračuna najkasnije zadnjeg dana u mjesecu za protekli mjesec.

PRIJELAZNE I ZAVRŠNE ODREDBE

Članak 14.

Stupanjem na snagu ove Odluke prestaje važiti Odluka o gradskim porezima Grada Kutine (»Narodne novine« br. 140/20., »Službene novine Grada Kutine« br. 9/20.).

Članak 15.

Ova Odluka objavit će se u »Službenim novinama Grada Kutine« i »Narodnim novinama«, a stupa na snagu 1. siječnja 2024. godine.

Klasa: 410-01/23-01/3
 Urbroj: 2176-3-04/01-23-4
 Kutina, 28. studenoga 2023.

Predsjednik
 Gradskog vijeća
 Nebojša Čović, mag. oec., v. r.